Monxas en Sevilla. A noviza distínguese pola touca branca.
O **noviciado** é un período de proba que as congregacións e ordes relixiosas, cristiás e budistas poñen como preparación inmediata ás persoas aspirantes ao ingreso en ditas congregacións antes de faceren os primeiros votos monásticos.

Así mesmo, o termo refírese tamén ao lugar de residencia ou casa onde están instalados os **novizos** ou as **novizas**, ao conxunto destas persoas, e ao réxime establecido e aos exercicios efectuados por ditos aspirantes.

Etimoloxía e orixe
------------------

As palabras "novizo" e "noviciado" derivan do latín *novus*, "novo".

Se todo cristián, bautizado, é un "home novo" segundo San Paulo (Col. 3:10: "vestiches ao novo"), isto é certo tamén cando un ou unha decide seguir a Cristo no camiño dos consellos evanxélicos. 

Nalgunhas congregacións relixiosas o noviciado e o novizo ou a noviza están marcados incluso pola adopción dun novo nome.

Características
---------------

No catolicismo o noviciado adoita comprender entre os seis meses e os dous anos, aínda que tamén depende moito da situación persoal de cada novizo ou noviza.

Para ingresar necesítase entrar en contacto con algunha desas congregacións e primeiro vivir o proceso vocacional, a fin de tomar unha decisión. É o período en que a persoa candidata ou noviza, ao seguir o camiño cara a vida relixiosa, adquire fundamentos que sosterán o seu compromiso. 

Despois deste período, faise a profesión relixiosa. Constitúe tamén un momento para que a persoa aspirante á vida relixiosa coñeza ben a congregación e así mesmo que, coa axuda dun instrutor ou mestre(a) de novizos(as) poida decidir, libremente, tomar os votos relixiosos o seguir por outro camiño.

> 
> 
> O noviciado, a través do cal comeza a vida nun instituto, está organizado de xeito que os novos comprendan mellor a súa vocación divina e, de feito, a propia do instituto, experimenten a forma de vivir do instituto e formen a súa mente, o seu corazón e o seu espírito, para que se probe a súa intención e idoneidade.
> *Codex Iuris Canonici* (1983), canon 646
>

Notas
-----

1. 1 2  noviciado. En: VV. AA. (2009): *Gran dicionario Xerais da lingua*. Volume II. Vigo: Edicións Xerais de Galicia. ISBN 978-84-9914-072-8.
2. 1 2  noviciado. En: VV. AA. (2006): *Gran dicionario Século21 da lingua galega*. Vigo: Editorial Galaxia/Edicións do Cumio. ISBN 84-8288-874-7 (Galaxia) / ISBN 84-8289-341-6 (Cumio).
3. 1 2  noviciado. En: VV. AA. (2004): *Dicionario de galego*. Vigo: Ir Indo Edicións. ISBN 84-7680-504-7.
4. 1 2  noviciado. En: VV. AA. (2004): *Gran dicionario Cumio da lingua galega*. Vigo: Edicións do Cumio. ISBN 84-2889-304-1.
5. ↑  El Confidencial, ed. (30 de abril de 2018). "Cuando tu hijo se convierte en novicio de Buda". Consultado o 3 de febreiro de 2021.
6. ↑  Definicións no *Dicionario da Real Academia Galega* e no Portal das Palabras para *novizo*.
7. ↑  O antigo termo latino pódese atopar en Xoán Casiano († 435) en relación coa vida do mosteiro, en *Collationes* XX, cap. 1: «… ubi velut incipiens atque *novicius* in illo, in quo nos degebamus, monasterii receptus habitaculo…».

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Noviciado Modificar a ligazón no Wikidata*** |

### Outros artigos

* Monxe
* Orde sacerdotal

### Ligazóns externas

* O noviciado segundo o Código de Dereito Canónico

|  |  |
| --- | --- |
| Control de autoridades | 
* Wd: Q837999
* BNCF: 30314
* BRE: 2667271
* GEC: 0126798
* GND: 4172106-8
* Orthodox Encyclopedia: 2577791

 |